Na temelju točke 7. 2. ( podtočke 7.2.1., 7.2.2. i 7.2.4.) Nacionalne politike za promicanje ravnopravnosti spolova 2006. - 2010. (»Narodne novine« br. 114/06), a u svezi provedbe Zakona o ravnopravnosti spolova (»Narodne novine« br. 82/08) Općinsko vijeće Općine Tovarnik, na sjednici održanoj 19. Ožujka 2010. godine, donijelo je:

**ODLUKU  
o osnivanju Povjerenstva za ravnopravnost spolova**

Članak 1.

Ovom Odlukom osniva se Povjerenstvo za ravnopravnost spolova (u daljnjem tekstu: Povjerenstvo) kao radno savjetodavno tijelo Općinskog vijeća Općine Tovarnik sa zadatkom provedbe Zakona o ravnopravnosti spolova i Nacionalne politike za promicanje ravnopravnosti spolova 2006. - 2010. na području Općine Tovarnik.

Članak 2.

Povjerenstvo za ravnopravnost spolova:

- potiče i provodi trajne i sustavne kampanje radi uklanjanja svih oblika diskriminacije na temelju spola i podizanja svijesti javnosti o potrebi stvaranja jednakih mogućnosti za žene i muškarce;

- potiče i predlaže posebne mjere za donošenje planova djelovanja za promicanje i uspostavljanje ravnopravnosti spolova;

- predlaže mjere za razvoj ženskog poduzetništva;

- predlaže mjere kojima se omogućava usklađivanje obiteljskih i profesionalnih obveza, uključujući podizanje svijesti o jednakoj raspodjeli kućanskih i obiteljskih poslova između žena i muškaraca;

- potiče i predlaže uravnoteženu zastupljenost muškaraca i žena u predstavničkom i izvršnom tijelu Općine;

- potiče uravnoteženu zastupljenost žena i muškaraca pri imenovanju u općinska tijela, pravne osobe s javnim ovlastima i upravne odbore javnog sektora na lokalnoj razini;

- prati i predlaže mjere za uklanjanje svih oblika nasilja;

- predlaže mjere za učinkovit sustav prevencije i ranog otkrivanja zloćudnih tumora (dojke, maternice, debelog crijeva i sl.), te smanjenja spolno prenosivih bolesti;

- predlaže i druge mjere od značaja za uspostavljanje ravnopravnosti spolova.

Članak 3.

Povjerenstvo ima predsjednika/cu, potpredsjednika/cu i članove (do deset članova uključujući predsjednika/cu i potpredsjednika/cu )

Članovi/ce Povjerenstva biraju se iz reda članova/ca Općinskog vijeća, nevladinih udruga, nezavisnih stručnjaka/kinja i građana.

Članove/ce Povjerenstva imenuje i razrješava Općinsko vijeće na prijedlog Odbora za izbor i imenovanja ( u daljnjem tekstu: Odbor).

Članak 4.

Predsjednika/cu i potpredsjednika/cu biraju članovi/ce Povjerenstva na konstituirajućoj sjednici Povjerenstva.

Konstituirajuću sjednicu saziva predsjednik Općinskog vijeća u roku od 30 dana od dana imenovanja članova/ca Povjerenstva.

Smatra se da je Povjerenstvo konstituirano izborom predsjednika/ce.

Članak 5.

Na konstituirajućoj sjednici pravo predlaganja kandidata/kinja za predsjednika/cu i potpredsjednika/cu ima najmanje 1/3 članova/ca Povjerenstva.

Za predsjednika/cu odnosno potpredsjednika/cu izabran je kandidat/kinja koji dobije većinu glasova nazočnih članova/ca pod uvjetom da je sjednici nazočna većina članova/ca Povjerenstva.

Predsjednik/ca i potpredsjednik/ca biraju se javnim glasovanjem.

Članak 6.

Povjerenstvo radi na sjednicama koje saziva predsjednik /ca na način određen Poslovnikom o radu Povjerenstva.

Poslovnikom će se detaljnije urediti pitanja od značaja za rad Povjerenstva.

Članak 7.

Mandat člana/ce Povjerenstva je četiri godine, računajući od dana imenovanja.

Članovima Povjerenstva mandat prestaje prije isteka mandata u sljedećim slučajevima:

- ako podnese ostavku, danom dostave pisane ostavke shodno pravilima o dostavi propisanim posebnim zakonom,

- ako je pravomoćnom sudskom presudom osuđen/na na bezuvjetnu kaznu zatvora u trajanju dužem od 6 mjeseci, danom pravomoćnosti presude,

- ako je pravomoćnom sudskom odlukom oduzeta, odnosno ograničena poslovna sposobnost, danom pravomoćnosti sudske odluke,

- smrću.

U slučaju iz stavka 2. ovoga članka Općinsko vijeće će razriješiti člana/cu Povjerenstva i na istoj sjednici imenovati novog člana/cu kojem mandat traje do isteka mandata razriješenog člana/ce.

Općinsko vijeće može razriješiti člana/cu Povjerenstva i na obrazloženi prijedlog Odbora.

Članak8.

Stručni i administrativni poslovi za Povjerenstvo obavljaju se u Jedinstvenom upravnom odjelu Općine Tovarnik.

Članak 9.

Članovi/ce Povjerenstva imaju pravo na naknadu za rad u Povjerenstvu sukladno Odluci o naknadama troškova za rad u tijelima Općine Tovarnik .

Članak 10.

Sredstva za rad Povjerenstva osigurat će se u Proračunu Općine Tovarnik.

Članak 11.

Ova Odluka stupa na snagu osmoga dana od dana objave u Službenom vjesniku Vukovarsko-srijemske županije.

KLASA: 021-05/10-04/01

UR. BR.: 2188/12-04-10-1

Tovarnik, 19. Ožujka 2010.

OPĆINSKO VIJEĆE OPĆINE TOVARNIK

Predsjednik  
Općinskog vijeća **Stipo Mijić**